“Жыціе Еўфрасінні Полацкай” – адзін з найбольш ранніх помнікаў усходнеславянскай агіяграфіі, створаны, як лічаць, у канцы ХІІ ст. у час фарміравання царкоўнага шанавання Прападобнай. Аўтар Жыція невядомы. Даследчыкі схіляюцца да таго, што ім быў не проста сучаснік Еўфрасінні, а чалавек, блізкі да яе кола. Сярод магчымых аўтараў Жыція называюць Міхаіла, слугу Еўфрасінні, які, магчыма, быў манахам мужчынскага манастыра, заснаванага Прападобнай, манаха Давіда, манахіню Еўпраксію, сястру і спадзвіжніцу Еўфрасінні, якая была побач з Прападобнай доўгія гады.